CELEX: 62015TN0751
Language: hr
Date: 2015-12-21 00:00:00
Title: Predmet T-751/15: Tužba podnesena 21. prosinca 2015. – Contact Software protiv Komisije

22.2.2016   
            
            
               HR
            
            
               Službeni list Europske unije
            
            
               C 68/39
            
         Tužba podnesena 21. prosinca 2015. – Contact Software protiv Komisije
   (Predmet T-751/15)
   (2016/C 068/50)
   Jezik postupka: njemački
   
      Stranke
   
   
      Tužitelj: Contact Software GmbH (Bremen, Njemačka) (zastupnici: J.-M. Schultze, S. Pautke i C. Ehlenz, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Odluku C(2015) 7006 final u predmetu AT.39846 – CONTACT/Dassault & PTC od 9. listopada 2015.,
            
         
               —
            
            
               naloži tuženiku snošenje troškova.
            
         
      Tužbeni razlozi i glavni argumenti
   
   Tužitelj u predmetnoj tužbi zahtijeva poništenje Odluke (2015) 7006 final u predmetu AT.39846 – CONTACT/Dassault & PTC od 9. listopada 2015., kojom je tuženikova pritužba od 18. studenoga 2010. odbačena na temelju članka 7. stavka 2. Uredbe (EZ) br. 773/2004 (1).
   Tužitelj u prilog tužbi ističe četiri tužbena razloga.
   
               1.
            
            
               Prvi tužbeni razlog: Pogrešna definicija mjerodavnog tržišta
               Tužitelj navodi da je tuženik počinio pogrešku koja se tiče prava i očitu pogrešku u ocjeni prilikom tumačenja i primjene članka 102. UFEU-a jer nije razmotrio tužiteljeve navode i argumente, s jedne strane, o užoj definiciji mjerodavnog tržišta koji upućuju na to da postoji odvojeno tržište za „Computer Aided Design” (računalno potpomognuti dizajn, u daljnjem tekstu: CAD) programe namijenjene određenim ponuditeljima ili barem „High-End” CAD programe za proizvođače i dobavljače automobila kao i, s druge strane, o tržištu za podatke o sučeljima CAD programa svakog ponuditelja.
            
         
               2.
            
            
               Drugi tužbeni razlog: Povreda članka 102. UFEU-a
               Tužitelj ovim tužbenim razlogom ističe da je tuženik očito pogrešno ocijenio da su predmetni poduzetnici u vladajućem položaju na tržištu, što se prije svega temelji na spomenutoj pogrešnoj definiciji mjerodavnog tržišta.
            
         
               3.
            
            
               Treći tužbeni razlog: Povreda obveze obrazlaganja
               Tužitelj u okviru trećeg tužbenog razloga navodi da odbacivanje njegove pritužbe nije bilo dovoljno obrazloženo.
            
         
               4.
            
            
               Četvrti tužbeni razlog: Pogrešno izvršavanje diskrecijske ovlasti
               U četvrtom tužbenom razlogu tužitelj tvrdi da je zaključak tuženika prema kojem u skladu s interesom Zajednice ne postoje dovoljni razlozi za daljnju istragu o mogućoj povredi članka 102. UFEU-a, sadrži očitu pogrešku.
            
         
      (1)  Uredba Komisije (EZ) br. 773/2004 od 7. travnja 2004. o postupcima koje Komisija vodi na temelju članaka 81. i 82. Ugovora o EZ-u (SL L 123, str. 18.) (SL, posebno izdanje na hrvatskom jeziku, poglavlje 8., svezak 1., str. 298.).